ଏକଜିମା ହର୍ପେଟିକମ ହେଉଛି ଏକ ବ୍ୟାପକ ଭୂତାଣୁ ସଂକ୍ରମଣ ରୋଗ ଯାହା ସ‌ହିତ ଛୋଟ ଛୋଟ ଚମ ଫୋଟକା ଥାଏ । ଫୋଟକା ସାଧାରଣତଃ ଅନ୍ୟାନ୍ୟ ଚର୍ମ ସମସ୍ୟା ସ୍ଥାନରେ ଗୋଷ୍ଠୀ ଆକାରରେ ଆରମ୍ଭ ହୁଏ ଏବଂ ଯନ୍ତ୍ରଣାଦାୟକ ହୁଏ । ଏହା ପରେ ଫୋଟକାଗୁଡ଼ିକ ଫାଟି ଯାଇ ଘାଆ ସୃଷ୍ଟି କରନ୍ତି ଓ ତା 'ପରେ ରକ୍ତ ରଞ୍ଜିତ କ୍ରଷ୍ଟ ତିଆରି ହୁଏ । ଅନ୍ୟାନ୍ୟ ଲକ୍ଷଣଗୁଡ଼ିକ ମଧ୍ୟରେ ଜ୍ୱର ଏବଂ ଲସିକା ଗ୍ରନ୍ଥି ଫୁଲିଯାଏ ।ପ୍ରାୟ ଛଅ ସପ୍ତାହ ମଧ୍ୟରେ ରୋଗୀ ସୁସ୍ଥ ହୋଇଯାଏ । ଜଟିଳତା ମଧ୍ୟରେ ଅନ୍ୟାନ୍ୟ ଜୀବାଣୁ ସଂକ୍ରମଣ ଏବଂ ଦୃଷ୍ଟିହାନୀ ହୋଇପାରେ । ଏହା ସାଧାରଣତଃ ହର୍ପିସ ସିମ୍ପ୍ଲେକ୍ସ ଭୂତାଣୁ ଟାଇପ ୧ କିମ୍ବା ୨ଦ୍ୱାରା ହୁଏ । ସାଧାରଣତଃ ଏହା ଆଟୋପିକ ଡର୍ମାଟାଇଟିସ ବା ଏକଜିମା ଥିବା ସ୍ଥାନରେ ପ୍ରଥମେ ହୁଏ ଯଦିଓ ଏହା ଅନ୍ୟ ପ୍ରକାରର ଚର୍ମ ରୋଗ, ପୋଡାଜଳା, ଏବଂ ଇକଥିଓସିସ ଥିବା ସ୍ଥାନରେ ହୋଇପାରେ । ଲକ୍ଷଣ ଉପରେ ରୋଗ ନିର୍ଣ୍ଣୟ ଆଧାରିତ ହୁଏ ଏବଂ ଭୂତାଣୂ କଲଚର କିମ୍ବା ପିସିଆର   ସାହାଯ୍ୟରେ ନିଶ୍ଚିତ କରାଯାଇପାରେ । କକ୍ସ ସାକିଭୂତାଣୂ ଏ୧୬  ( 16) କିମ୍ବା ଭାକସିନିଆ ଭୂତାଣୁ  (ଏକଜେମା ଟିକା) ଏହିପରି ଅବସ୍ଥା ସୃଷ୍ଟି କରିପାରେ । ଆସାଇକ୍ଲୋଭିର କିମ୍ବା ଭାଲାସାଇକ୍ଲୋଭିର ଔଷଧ ସହିତ ଚିକିତ୍ସା ତୁରନ୍ତ ଆରମ୍ଭ ହେବା ଉଚିତ୍ । ଶିରାଭ୍ୟନ୍ତର ତରଳ ପଦାର୍ଥ, ପୁଷ୍ଟିକର ଖାଦ୍ୟ ଏବଂ ଯନ୍ତ୍ରଣା ନିବାରକ ଔଷଧ ସହିତ ସହାୟକ ଯତ୍ନ ମଧ୍ୟ ଆବଶ୍ୟକ ହୋଇପାରେ । ଉପଯୁକ୍ତ ଚିକିତ୍ସା ସହିତ କ୍ୱଚିତ ମୃତ୍ୟୁ ହୁଏ । କେତେକ କ୍ଷେତ୍ରରେ ତଥାପି ପ୍ରଭାବିତ ସ୍ଥାନରେ ହେଉଥିବା କାର୍ଯ୍ୟର ସ୍ଥାୟୀ କ୍ଷତି ହୋଇଯାଏ । ଆଟୋପିକ୍ ଡର୍ମାଟାଇଟିସ୍ ରୋଗୀଙ୍କ ମଧ୍ୟରୁ ପ୍ରାୟ ୩% ଲୋକଙ୍କୁ ଏକଜିମା ହର୍ପେଟିକମ ପ୍ରଭାବିତ କରିଥାଏ। ବୟସ୍କମାନଙ୍କ ଅପେକ୍ଷା ପିଲାମାନେ ଅଧିକ ପ୍ରଭାବିତ ହୁଅନ୍ତି । ଏହାକୁ ପ୍ରଥମେ ୧୮୮୭ ମସିହାରେ ମୋରିଜ୍ କାପୋସି ବର୍ଣ୍ଣନା କରିଥିଲେ । ଆଟୋପିକ୍ ଡର୍ମାଟାଇଟିସ୍ ସ୍ଥାନରେ ଏହା ହେଲେ ତାହାକୁ  "ଏକଜେମା ହର୍ପେଟିକମ"  କ‌ହନ୍ତି ଏବଂ ଅନ୍ୟାନ୍ୟ ଚର୍ମ ରୋଗ ସ୍ଥାନରେ ହେଲେ ତାହାକୁ  "କାପୋସି ଭାରିସେଲିଫର୍ମ ଫୋଟକା"  ଶବ୍ଦ କେତେକ ଚିକିତ୍ସକ ବ୍ୟବହାର କରନ୍ତି ।